Միայն երեք գիշեր

«Միայն երեք գիշեր» (), խորհրդային ֆիլմ, որը նկարահանել է սցենարիստ, կինոռեժիսոր, օպերատոր Գաբրիել Եղիազարովը 1969 թվականին Ալեքսանդր Բորշչագովսկու «Գիշերը» պատմվածքի հիման վրա։

Նկարահանումների ավարտից գրեթե անմիջապես հետո ֆիլմը «դրվել է դարակը»  և մնացել երկար տարիներ։ 1988 թվականին ֆիլմը վերականգնվել է, իսկ նրա պրեմիերան տեղի է ունեցել 1989 թվականի մայիսին, երբ ռեժիսորն այլևս ողջ չէր։

Սյուժե 
Բաբինո գյուղում երեխայի և մոր հետ ապրում է Լյուբան։ Նրա ամուսինը զոհվել է պատերազմում։ Մի անգամ գյուղ է գալիս Նիկոլայը, որը հիվանդացած կինոմեխանիկի փոխարեն տեղի բնակիչների համար «Ջազում միայն աղջիկներն են» ֆիլմով կինոժապավեն է բերում՝ ցուցադրելով այն տեղական կինոթատրոնում։ Նիկոլային տանը սպասում է երիտասարդ հղի կինը։ Ֆիլմը ցուցադրելուց հետո Նիկոլայը պատրաստվում է տուն գնալ, բայց ճանապարհին հանդիպում է Լյուբային։ Նախկինում նրանք սիրել են միմյանց, բայց բաժանվել են։ Իսկ ներկայում զգացողությունները նոր ուժով են արթնանում։ Նիկոլայն ստիպված է ծանր ընտրություն  կատարել կնոջ և կրկին արթնացած հին սիրո միջև։

Դերերում 
 Վալերի Կոզինեց – Նիկոլայ
 Նինա Գուլյաևա – Լյուբա Երմակովա
 Վլադիմիր Վորոբեյ – Ստեպան
 Վերա Կուզնեցովա – Լյուբայի մայրը
 Նիկոլայ Գրինկո – Սերաֆիմ
 Իրինա Կորոտկովա – Կատյա
 Լյուբով Սոկոլով – Կատյայի մայրը
 Ալեքսեյ Գլազիրին – Կատյայի հայրը
 Օլեգ Եֆրեմով – Խվորոստին Իվան Պետրովիչ
 Նիկոլայ Սմորչկով – ավտովարորդ
 Ելիզավետա Նիկիշչիխինա
 Սերգեյ Կալինին
 Տատյանա Վոկաչ (Բիզյաևա )

Նկարահանող խումբ 
 Սցենարի հեղինակ՝ Ալեքսանդր Բորշչագովսկի
 Օպերատոր՝ Նիկոլայ Նեմոլյաև
 Կոմպոզիտոր՝ Իսահակ Շվարց

Քննադատություն 
Կինոքննադատ Նեա Զորկայան «Սովետսկի էկրան» հանդեսում գրել է․

Սկսեմ լուսավոր նոտայով, թեև ուրախ եմ, որ այս ֆիլմի թողարկման ուրախությանը խառնվում է դառնությունը՝ «Միայն երեք գիշեր»։ Նրա բեմադրիչը՝ հայտնի վարպետ Գաբրիել Եղիազարովն է՝ համեստ մարդ, այդպես էլ չի հասցրել կենդանության օրոք էկրաններին տեսնել իր այս ֆիլմը, որը նկարահանվել է շատ տարիներ առաջ Ալեքսանդր Բորշչագովսկու սցենարով և դրվել չարաբաստիկ «դարակին», այսինքն՝ հայտնվել արգելանքի տակ։ «Ինչի՞ համար»,- կհարցնի այսօրվա երիտասարդ հանդիսատեսը, որը չի վերապրել այդ ժամանակները։ Ինչով կարող էր վախեցնել երկու մարդու՝ գյուղական կինոմեխանիկի և օրինակելի կոլտնտեսուհու (նա գեղեցիկ կին է, դեռահաս տղայի մայրը)՝ պատմվածքի նման փոքրիկ դժվարին սիրո պատմությունը։ Այն սուտ ճգնավորների՞ն է ցնցել անհաղթահարելի զգացմունքի ցուցադրությամբ, չորս մարդու դրամայով, որի մասին պատմվում է էկրանից անկեղծորեն, քնքշորեն ու ողջախոհորեն։ Ինչո՞վ և ո՞ւմ չգոհացրեց այդ վաղ էկրանային «գյուղական արձակը», «Նախագահի», «Ասյա Կլյաչինայի պատմության...», շուկշինյան ֆիլմերի ժամանակակիցը։ Բայց հիմա էլ կինոարվեստը սիրող հանդիսատեսը կգնահատի զգացմունքների իսկությունը, Նինա Գուլյաևայի խաղը, գործողության քնարական մթնոլորտը։

Ծանոթագրություններ

Գրականություն

Արտաքին հղումներ 
 

Խորհրդային ֆիլմեր
«Մոսֆիլմ» ստուդիայի ֆիլմեր
1969 ֆիլմեր
Ռուսերեն ֆիլմեր
Խորհրդային մելոդրամա ֆիլմեր
Բնօրինակում անաղբյուր հոդվածներ